Il-lokalità ta' San Pawl hija lokalità kbira li fiha tinkorpora l-Qawra, Buġibba, ix-Xemxija u Burmarrad. Lokalità li rat diversi tibdil tul dawn l-aħħar 15-il sena fejn minkejja li sena wara l-oħra kompliet tikber f'dik li hija popolazzjoni, l-infrastruttura tagħha qajla qatt ingħatat spinta 'l quddiem, għajr taħt Gvern Laburista lura fis-sena 1996. Dan qed ngħidu bil-provi u se nkun qed nagħti konferma ta' dan fil-linji li ġejjin. Il-Gvern ta' Alfred Sant, fehem mil-bidu tiegħu li jekk tassew irridu nbigħu prodott turistiku superjuri għall-kompetituri tagħna, ridna bilfors nagħtu spinta żoni turistiċi bħal ma hu l-lokal ta' San Pawl il-Baħar. Fl-ewwel xhur tiegħu, il-Gvern Laburista kien beda pjanijiet u wara t-twettiq tagħhom biex Buġibba u l-Qawra jingħataw spinta 'l quddiem. Inbdew għad ta' xogħlijiet fuq il-promenade kollu minn ħdejn il-pitch tas-Sirens sa dawret il-Qawra. Sar xogħol infrastrutturali ġdid fuq it-toroq tal-madwar, tisbiħ fil-pjazza u bini mill-ġdid ta' partijiet kbar mit-triq prinċipali tal-promenade. Fl-1998, ġara dak li ġara fejn, kien hemm bidla fil-gvern u l-aħħar kisja tarmac fil-wiċċ tal-promenade kien għadu ma laħaqx ingħata. Ifisser li l-Gvern ġdid Nazzjonalista kellu r-responsabbiltà li jkompli u jtemm dan il-proġett, għall-benefiċċju tar-residenti, tas-sidien u tal-ħaddiema f'negozji, tat-turisti u tal-Maltin kollha li jżuru din iż-żona. Minkejja dan, Gvern Nazzjonalista, mis-sena 1998 sa 2013 (15-il sena sħaħ) qatt ma kellu l-ħila jew volontà li jkompli dak li beda Gvern Laburista. Dan minkejja li taħt Gvernijiet Nazzjonalisti, Ċensu Galea, li aċċidentalment jiġi missier is-Sindku attwali u l-istess Sindku ta' bejn is-sena 2008 u l-2012, kien Ministru responsabbli minn xogħlijiet simili u allura mill-Ministeru tal-Infrastruttra u Xogħlijiet. Fil-fatt, jekk nieħdu l-perjodu ta' bejn is-snin 2002 u 2012, il-lokalità ta' San Pawl il-Baħar kellha l-fortuna, jew sfortuna li kemm bħala Kunsill kif ukoll bħala Gvern, kienet immexxija minn maġġoranza Nazzjonalista. Ifisser li jekk xi ħadd għandu jieħu t-tort għal mod kif spiċċat it-triq tal-promenade, ċertament li hu Kunsill Nazzjonalista li naqas milli jagħmel pressjoni mal-Gvern tiegħu stess biex jirrimedja, jew inkella ta' Gvern Nazzjonalista li ma tax kas Kunsill Lokali mmexxi min-nies tiegħu stess. Fil-fatt, bejn dan l-istess perjodu, saru tliet elezzjonijiet tal-Kunsilli Lokali li kollha ġew mirbuħa mill-Partit Nazzjonalista. Ir-riżultat hu dak li hu fejn din it-triq baqgħet ma saret qatt, la mill-Kunsill u lanqas mill-Gvern. L-oxxenità hi li meta fl-2012, il-Partit Laburista rebaħ l-elezzjoni lokali ta' dan il-lokal, u allura kien fadal sena ta' Gvern Nazzjonalista, Ċensu Galea, li dam għaxar snin sħaħ sieket dwar din it-triq meta t-tifla tiegħu kienet Sindku, beda jgħid li hi responsabbiltà tal-Kunsill Laburista li jagħmel din it-triq. Meta mbagħad fis-sena 2015 il-Partit Nazzjonalista reġa' rebaħ l-elezzjoni ta' San Pawl il-Baħar (Il-PL kien ġab 3639 voti filwaqt li l-PN kien ġab 3701, differenza ta' 62 vot biss), Ċensu Galea bidel id-diska u beda jgħid li dan hu xogħol li jrid isir mil-Gvern Ċentrali għax il-Kunsill m'għandux flus biex jagħmilha. Naturalment, kif jaf kulħadd, issa fil-Gvern hemm il-Partit Laburista. Imma dan hu l-qerq li bih titmexxa l-propoganda Nazzjonalista u dan hu l-mod miskin li wieħed għadu jaħseb li jista' jitmejjel bin-nies. In-nies però jaraw id-differenza bejn iż-żewġ partiti fil-Gvern. Wieħed jilgħab għal-lasta u jdur ma' kull riħ filwaqt li l-ieħor ixammar u jara mnejn se jġib il-fondi biex jagħmel dak li hemm bżonn għall-komunitajiet. Dan stajt narah meta ftit tax-xhur ilu, fuq talba tagħhom, iltqajt ma' xi sidien ta' negozji f'din iż-żona u magħhom imxejt f'għad ta' toroq li tħallew żdingati minn dan il-Kunsill. Imxejt u soqt magħhom ukoll triq il-promenade fejn stajt nara d-diżastru li fih tħalliet mill-Gvern Nazzjonalista din it-triq. Triq li minnha jgħaddu eluf ta' turisti kuljum. Kien għalhekk bi pjaċir li ftit tal-jiem ilu iltqajt mal-istess nies u stajt nara fuq wiċċhom ħarsa ta' sodisfazzjon li l-karba tagħhom waslet u ġiet mismugħa mill-Gvern preżenti. Dan hekk kif għadu kemm ġie mħabbar li l-Gvern ċentrali, permezz ta' Transport Malta u l-Ministeru għat-Turiżmu, se jkunu qed jinvestu iktar minn €3.5 miljun sabiex issir it-triq tal-promenade u toroq oħra ġewwa Buġibba. Proġett li se jsir f'fażijiet differenti sabiex jonqos kemm jista' jkun l-inkonvenjent għall-pubbliku. Dan ix-xogħol se jibda wara l-festi tal-Għid u għandu jwassal sabiex tingħata dehra ġdida anki liż-żona sħiħa b'installazzjoni ta' għamara ta' barra ġdida kif ukoll proġetti oħra li għad iridu jitħabbru fix-xhur li gejjin. Dan kollu juri kemm kellu raġun Kunsill immexxi minn maġġoranza Laburista bejn l-2012 u l-2015 meta kien jgħid li dan huwa xogħol li jrid isir mill-Gvern Ċentrali. Dak iż-żmien, Gvern Nazzjonalista. B'mod partiġjan injora din it-talba u ħalla lil Kunsill waħdu sabiex jiffaċċja lir-residenti. Gvern Laburista ħadem differenti fejn lill-Kunsill Nazzjonalista tah iktar minn €400,000 fis-sena żieda f'dik li hija allokazzjoni diretta u issa anki se jkun qed jagħmel investiment ta' iktar minn €3.5 miljun fl-istess lokal. Ifisser li fi żmien meta għandek Kunsill Nazzjonalista, Gvern Laburista, se jkun qed jinvesti f'din il-lokalità, iktar minn €4 miljun f'sena waħda biss. Xi ħaġa li qatt ma saret taħt Gvern Nazzjonalista f'lokalitajiet immexxija minn maġġoranza Laburista. U allura din hija l-verità u d-differenza bejn Gvern u ieħor. Wieħed iparla u jimxi b'mod partiġjan filwaqt li l-ieħor iwettaq u jaġixxi b'ġustizzja u b'sens komun għal ġid u l-benefiċċju tal-komunitajiet rispettivi tagħna, irrispettivament minn min ikun qed imexxi dik il-lokalità. L-ironija hi li s-Sindku attwali ħarġet tikritika lil Gvern li se jagħmel ix-xogħol bla ma informa lilha u li kellha ssir taf mill-ġurnali. Kieku tassew is-Sindku u l-kunsilliera sħabha riedu jagħmlu xi ħaġa għal dawn it-toroq, dan kellhom jagħmluh bejn is-sena 2002 u 2012, meta fil-Gvern suppost kellhom lil min jagħtihom widen. Illum il-kunsilliera Laburisti, minkejja li f'minoranza, xorta waħda baqgħu jinsistu mal-Gvern li jirrappreżentaw sabiex jagħti kontribut fil-lokal tagħhom. Id-differenza hi li dan il-Gvern sema' lill-kunsilliera tiegħu u l-Partit Nazzjonalista Le!!